На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней Покраїни Войводини („Службени новини АПВ”, число 14/15 и 10/17) и члена 24. пасус 2. Покраїнскей скупштинскей одлуки о покраїнскей управи („Службени новини АПВ”, число 37/14, 54/14 ‒ др. одлука, 37/2016, 29/2017 и 24/2019), и на основи Ришеня покраїнского секретара за образованє, предписаня, управу и национални меншини ‒ национални заєднїци, число: 128-031-241/2016-01 од 28.11.2018. року, заменїк покраїнского секретара, п р и н о ш и

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ ПРОГРАМОХ И ПРОЄКТОХ У ОБЛАСЦИ ОСНОВНОГО И ШТРЕДНЬОГО ОБРАЗОВАНЯ И ВОСПИТАНЯ У АВТОНОМНЕЙ ПОКРАЇНИ ВОЙВОДИНИ**

**Член 1.**

Зоз тим правилнїком ше ушорює способ, условия, приоритети и критериюми за додзельованє буджетних средствох (у дальшим тексту: средства) за финансованє и софинансованє програмох и проєктох у обласци основного и штреднього образованя и воспитаня у Автономней Покраїни Войводини (у дальшим тексту: АП Войводина), у складзе з апроприяциями яки одобрени з Одлуку о буджету Автономней Покраїни Войводини у рамикох окремного роздїлу Покраїнского секретарияту за образованє, предписаня, управу и национални меншини – национални заєднїци (у дальшим тексту: Секретарият).

**Член 2.**

Право на додзельованє средствох маю установи основного и штреднього образованя и воспитаня на териториї АП Войводини чий снователь Република Сербия, автономна покраїна або єдинка локалней самоуправи, Реґионални центри за професионални розвой занятих у образованю зоз шедзиском на териториї АП Войводини, як и здруженя зоз шедзиском на териториї АП Войводини, хтори як єден з цильох здружованя предвидзели и активносци у обласци образованя (у дальшим тексту: хаснователє).

**Член 3.**

Програми и проєкти зоз члена 1. того правилнїка ше финансує и софинансує прейґ конкурса (у дальшим тексту: конкурс), хтори Секретарият розписує найменєй раз у року, у складзе зоз финансийним планом Секретарияту.

Конкурс облапя податки о назви акту на основи хторого ше розписує конкурс, висини вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, критериюми по хторих ше будзе ранґовац прияви на конкурс, способ и термин за подношенє приявох на конкурс, як и другу документацию, з яку ше доказує виполнєносц условийох за подношенє прияви на конкурс.

**Член 4.**

Конкурс ше обявює на урядовим интернет-боку Секретарияту, у „Службених новинох Автономней Покраїни Войводини” и у єдним з явних глашнїкох, хтори закрива цалу територию АП Войводини.

Конкурс мож обявиц и на язикох националних меншинох ‒ националних заєднїцох хтори ше службено хаснує у роботи орґанох АП Войводини.

**Член 5.**

Прияву на конкурс ше подноши у писаней форми, на єдинственим формуларе хтори ше обявює на интернет-боку Секретарияту и хтори облапя общи податки о подношительови и общи податки о програми/проєкту: назву, приоритет, обласц (основне або штреднє образованє), общи и специфични цилї, период реализациї, учашнїкох и остатнїх хасновательох, активносци, очековани резултати, финансийни план, уплїв и отримуюцосц програмох/проєктох з термином їх законченя.

Єдна правна особа може поднєсц найвецей два прияви.

**Член 6.**

Ґу прияви на конкурс ше подноши тоту документацию:

1. фотокопию ришеня о упису до реґистру при Аґенциї за привредни реґистри за здруженя;
2. фотокопию потвердзеня о порцийним идентификацийним чишлє;
3. фотокопию виводу зоз статута здруженя або сновательного акту (у хторим утвердзене же ше цилї здруженя витворює у обласци хтора предвидзена з конкурсом), хтору оверело здруженє;
4. контракт о закупе обєкта або часци обєкта у явней власносци Автономней Покраїни Войводини и доказ о уплацованю средствох до буджету Автономней Покраїни Войводини.

Секретарият, по службеней длужносци, обезпечи податки о фактох зоз точки 1. и 2. того члена, окрем кед странка катеґорично да вияву же податки обезпечи сама.

Секретарият затримує право од подношителя прияви, по потреби, питац додатну документацию и информациї.

**Член 7.**

Комисия нє будзе розпатрац:

* нєподполни прияви;
* нєблагочасни прияви;
* нєдошлєбодзени прияви (прияви хтори поднєсли нєовласцени особи и субєкти хтори нє предвидзени зоз конкурсом);
* прияви хтори ше нє одноша на з конкурсом предвидзени наменки зоз члена 10. того правилнїка;
* прияви хтори ше одноша на набавку опреми або отримованє опреми хтора у функциї реализациї проєкта;
* прияви хасновательох хтори у предходним периодзе нє оправдали додзелєни средства прейґ финансийних и наративних звитох;
* прияви хасновательох хтори наративни/финансийни звит о реализациї програмох/проєктох зоз предходного конкурсного периоду нє доручели у предвидзених терминох;
* програми односно проєкти чию реализацию нє мож преважно реализовац у чечуцим буджетним року.

**Член 8.**

Покраїнски секретар хтори компетентни за роботи образованя (у дальшим тексту: покраїнски секретар) формує Комисию за запровадзованє конкурса за додзельованє средствох за програми и проєкти у обласци основного и штреднього образованя (у дальшим тексту: Комисия).

Комисия розпатра поднєшени прияви на конкурс.

Комисия утвердзує виполнєносц предписаних условийох на конкурсу.

По розпатраню поднєшених приявох на конкурс, Комисия составя обгрунтоване предкладанє за додзельованє средствох и доручує го покраїнскому секретарови.

**Член 9.**

Покраїнски секретар розпатра предкладанє Комисиї и з Ришеньом одлучує о розподзельованю средствох хасновательом.

Ришенє зоз пасуса 1. того члена конєчне.

Резултати конкурса ше обявює на интернет-боку Секретарияту.

**Член 10.**

При розпатраню приявох на конкурс, Комисия будзе брац до огляду програми и проєкти у обласци основного и штреднього образованя и воспитаня хтори ше одноша на:

1. **Модернизацию образовно-воспитней роботи**

**1а)** осучасньованє наставного процесу прейґ иновативносци и креативносци шицких учашнїкох;

**1б)** фахове усовершованє наставного кадру;

**1в)** медийну популаризацию образованя пре визначованє добрих прикладох зоз пракси и сучасних трендох у образованю;

**1г)** обучованє за хаснованє интерактивних таблох у образовно-воспитней роботи, односно програми за чию реализацию потребни интерактивни табли.

1. **Усоглашованє образованя з потребами тарґовища роботи**

* унапредзенє поднїмательного духу, розвой практичних и животних схопносцох; професионалну ориєнтацию и кариєрне водзенє, дзвиганє квалитету фаховей пракси.

1. **Пестованє мултикултуралносци/интеркултуралносци и традициї, мацеринского язика припаднїкох националних меншинох – националних заєднїцох**

* творенє условийох же би ше школяре припаднїки рижних националних заєднїцох медзисобно лєпше упознали як и же би здобули додатни знаня о историї, култури и других важних фактох о соживоце, моцнєнє медзинационалного довирия.

1. **Потримовку инклузивному образованю и превенцию вчасного напущованя формалного образованя**

4а) дружтвене уключованє и напредованє школярох (зоз завадзанями у розвою, зоз специфичнима чежкосцами у ученю и школярох зоз дружтвено чувствительних ґрупох), як и превенцию вчасного напущованя формалного образованя;

4б) потримовку школяром хтори маю винїмково способносци, розвой талантох у складзе з їх образовно-воспитнима потребами (зоз прилагодзованьом способу и условийох роботи, збогацованьом и преширйованьом наставних змистох, змаганями школярох хтори нє орґанизує Министерство просвити, науки и технолоґийного розвою/медзиреґионални, медзинародни).

1. **Стимулованє звонканаставних активносцох**

* орґанизовани и фахово водзени шлєбодни час школярох у звонканаставним периодзе и под час школских розпустох прейґ едукативних кампох, стретнуцох школярох, секцийох, спортских, науково-технїчних, културних и других змистох).

**Член 11.**

При одредзованю висини средствох за додзельованє ше будзе применьовац тоти критериюми:

1. Одвит на тему програми/проєкту

* Цилї и активносци програми/проєкту у складзе зоз приоритетами конкурса;
* Цилї програми/проєкту ясни, конкретни и витворлїви;
* Активносци реални и адекватни за посцигованє цильох;
* Похасновани иновативни приступ у планованю активносцох з якима ше преноши знаня и искуства школох и здруженьох гражданох на ширшу дружтвену заєднїцу.

1. Уплїв предложеней програми/проєкту

* Велькосц цильней ґрупи;
* Ступень уключеносци цильней ґрупи хторей програма/проєкт наменєни;
* Видлївосц програми/проєкту;
* Отримуюцосц резултатох програми/проєкту;
* Уключеносц партнерских институцийох до реализациї програмох/проєктох.

1. Компетентносц предкладача и потерашнє искуство

* Потерашнї искуства у реализациї програмох/проєктох з якима ше доприноши ґу унапредзеню образовно-воспитней роботи.

1. Суму средствох яку ше витвори од закупйованя обєкту або часци обєкту у явней власносци Автономней Покраїни Войводини.

**Член 12.**

Обовязку додзельованя средствох Секретарият пребера на основи контрактох, у смислу закона з яким ше ушорює буджетну систему.

**Член 13.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох по утвердзеним термину за реализацию наменки, за яку средства додзелєни, з припадаюцу документацию хтору оверели одвичательни особи.

Хасновательови хтори нє доручи змист у предписаним термину ше посила опомнуце.

Кед анї по 8 дньох по приманю Опомнуца нє доручи комплетни наративни и финансийни звит, хаснователь ма обовязку врациц средства до буджету АПВ и траци право апликовац на розписани шлїдуюци конкурс.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

У случаю подозривосци же додзелєни средства у дзепоєдних случайох нє хасновани наменково, Секретарият поруша поступок пред покраїнским орґаном управи хтори компетентни за буджетну инспекцию, пре контролу наменкового и законїтого хаснованя средствох.

**Член 14.**

З дньом ступаня на моц того правилнїка престава важиц Правилнїк o додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за софинансованє програмох и проєктох у обласци основного и штреднього образованя и воспитаня у Автономней Покраїни Войводини, число: 128-451-214/2019-01 од 5. фебруара 2019. року.

**Член 15.**

Тот правилнїк ступа на моц по обявйованю у «Службених новинох Автономней Покраїни Войводини».

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И

НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ

Число: 128-451-1046/2020-01

Нови Сад, 19.2.2020. року

П.О. ПОКРАЇНСКОГО СЕКРЕТАРА,

Милан Ковачевич